Mara, allegatament mill-Ministeru għat-Trasport ċemplet wieħed mill-ġurnalisti ta' Newsbook.com.mt u kkonfermat li l-Ministru Ian lest jgħin biex isiblek xogħol, jekk tivvota għalih. Il-mara, li mit-telefonata tidher li hi kanvażer ta' Ian Borg, qalet lill-ġurnalist li jekk trid li Borg ikompli l-ħidma tiegħu, dan se jkollu bżonn is-sapport ta' kulħadd fl-elezzjoni ġenerali. Bħalissa hemm xnigħat li l-Prim Ministru Robert Abela se jħabbar id-data tal-elezzjoni ġenerali dalwaqt. Meta l-ġurnalist staqsa għal xiex kienet qed tirreferi, il-mara qalet li "tappoġġjah bħala vot" u li Borg diġà ta ħafna fil-passat. Il-ġurnalist semma li Borg "ta dak li ta" mill-fondi pubbliċi. Madanakollu l-ġurnalist staqsa jekk huwiex possibbli li jsaqsi direttament lil Borg għal xogħol. Il-mara rrispondiet "Mela le! Għaliex le? Jekk ikun hemm bżonn, li jkollhom bżonn jirranġawlek, għaliex le?". Din il-kamra tal-aħbarijiet għażlet li tippubblika l-awdjo għax huwa fl-interess tal-pubbliku hekk kif din hija evidenza ta' trattament u favuri għall-voti. Il-leħen tal-kanvażer ġie mibdul biex nipproteġu lil mara. It-trattament huwa illegali skont il-liġi Maltija It-trattament, l-att li tipprovdi servizz jew kwalunkwe prodott biex tinfluwenza l-vot ta' persuna, huwa illegali. Skont l-Att Dwar l-Elezzjonijiet Ġenerali, Kapitolu 354, Artiklu 54: Kull min, direttament jew indirettament, huwa nnifsu jew bil-mezz ta' ħaddieħor għalih, juża jew jhedded li juża forza, vjolenza jew restrizzjoni, jew jikkaġuna jew jhedded li jikkaġuna, huwa nnifsu jew bil-mezz ta' ħaddieħor, offiża, dannu, ħsara jew telf temporali jew spiritwali fuq persuna jew kontra persuna sabiex iħajjar jew iġiegħel lil dik il-persuna tivvota jew ma tivvotax, jew minħabba li dik il-persuna tkun ivvotat jew ma tkunx ivvotat f'elezzjoni, u kull min b'serq tal-persuna, bi vjolenza, jew b'att jew mezz qarrieqi, jimpedixxi jew ma jħallix l-eżerċizzju liberu tal-jedd tal-vot ta' elettur, jew b'hekk iġiegħel, iħajjar jew jipperswadi elettur biex jagħti jew biex ma jagħtix il-vot tiegħu f'elezzjoni, ikun ħati tar-reat ta' użu ta' influwenza illegali. F'Ottubru tas-sena l-oħra, il-kandidat indipendenti Arnold Cassola saqsa lill-Kummissarju tat-Tfal ta' dak iż-żmien Pauline Miceli, jekk huwiex aċċettabbli li l-kandidati politiċi jmorru fuq l-għatbiet tal-iskejjel primarji biex iqassmu l-ħelu lit-tfal bl-intenzjoni li jiggwadanjaw xi voti mill-ġenituri tagħhom. Aqra aktar: Cassola jirrapporta lil Cutajar għax qassmet il-ħelu lit-tfal Intant f'Jannar ta' din is-sena, il-Membru Parlamentari Laburista Oliver Scicluna qal li jħossu offiż meta persuna titolbu għal pjaċir bl-intenzjoni li tivvota għalih fl-elezzjoni ġenerali. Fuq il-paġna uffiċjali tiegħu fuq Facebook, Scicluna stqarr li, minkejja li għadu ġdid fil-politika Maltija, ma jistax jidra lil min jipprova jheddu bil-vot tiegħu. F'Jannar: Ieqfu għiduli "jekk taqdini naħseb fik" – Oliver Scicluna KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook